٭پێشه‌کی
٭پێشه‌کی
یه‌کێ له کاره‌یل کاک ره‌حیم، نه‌هادسازییه،
وه‌ختێ وه‌رد بڕێ له ئه‌فسه‌ره‌یل و سه‌ربازه‌یلێ ک وه سنگ ئێعتراز و ئه‌ڵته‌ژیان
ئه‌ڵه کوشت و بڕ کردن وڵات ده مه‌یدان ژاڵه (شوهه‌دا)ی تێهران، ده رووژ دیاریی هڤدەی
شاریوە‌ر، لە پادگانەیلە واین تا چووڵێیانە‌و بکەن، حزب (ئەفسە‌ران ئازاد) دامەزرانن،
دۆماتر وه گه‌رد قه‌یرێ تر حزب کوردی (خه‌بات) و دۆمای ئەوانە‌یش جامێعەی کورد تێهران
وەرد بڕێ تر ک بێ‌ژە کوو کردن و کل کردن خواردەمەنی و داروو و پووشەنی ئەڕا
کوردستانات، نامجی‌گری دە نامە‌ین شووڕش‌وانە‌یل کورد و دەوڵەت ئێران کرد ک پەل
کوتا تا ببێگە سەفیر (هەیئەت حوسە‌ن نییەت) ک آیت‌الله طالقانی،‌ ده سه‌ره‌تای ئنقڵاب
دامه‌زرانه‌ێ وه پێشنێیار و شوونیگیری جامێعه، دامه‌زرانن حزب بێ‌سه‌رئه‌نجام
(ئاشتی و ئازادی) ک موجه‌وز وه‌ێ نه‌دریا و ئاخرسه‌ریش، جبهه‌ی موته‌حد کورد (به‌ره‌ی
یه‌کگرتووی کورد) ک هه‌مجا جه‌واز کار وه‌ێ نه‌دریا و قسه‌یێگ ک ئی دۆمادۆما کردگه
ک داخوازێ ئه‌ڕا ناین حزبێک نوویو موجه‌وزدار و کوردی ده ئێران، ک هه‌ر‌چه‌ن خوه‌ێ
خوه‌ش‌بینه ک جه‌واز وه‌ێ بدرێ، باوجی ئه‌ریش جه‌‌واز وه‌ێ نه‌دریا، هه لا‌وه‌که‌مێ
قسه‌یێگ بییه ئه‌ڕا بانان و گلییه‌یلێ ک ده مێژوو دمینێگه‌ێ، ئه‌ڵبه‌ت تیر و تانه‌
و مه‌ین و منای دووسه‌یل و یاره‌یل و که‌س و ناکه‌س فره‌یێگ ک هێمانیش ک هێمانه
خوه‌یان ده نام گێژاو بێ‌ده‌رئه‌نجام جاش و باش، فریز کردنه.
وه‌ێ هه‌مگه قسه و خوسه، یه‌کێ جوور کاک ره‌حیم،
پڕ زگ قسه‌سه، ئه‌وه‌یش ده ساڵهاتی جبهه‌ی موته‌حه‌د کورد ک ئێسه خوه‌ێ ریشگ وه‌رانگه
ده خاک وڵات و په‌ل و وه‌چ وه‌شانگه ده نێشتمان، به‌شکه‌م ده ساگه‌ی کار مه‌ده‌نی
رێ و لا‌ڕێ هه‌رچه‌ن کل‌ڕێ و کلمنجڕ ئه‌‌و بکه‌ێ ده وه‌ر پای گشت.
ده ئی به‌شه دانیشتیمنه‌سه پای ده‌منێشت کاک
ره‌حیم فه‌ره‌همه‌ند، به‌رپرس جبهه‌ی موته‌حد کورد.
•         کاک
ره‌حیم، خوه‌ش هاتیته وه شه‌فه‌ق نیوز،
:منیش فره خوه‌شاڵم ک هاتمه‌سه ئی ماڵگه ک
ماڵ و مینگه‌ی کورد فه‌یلییه، به‌شێ له جه‌ورکیش‌ترین هووزه‌یل دنیا، ک تاڵان و تاڕانن
و ته‌عریب و ئه‌نفاڵ و هه‌ر چێ خه‌زاو و عه‌زاو ناهساوه وه چاو خوه‌یان دینه و ئێسه‌یش
نه کورد هه‌رێم و نه عراق و نه عه‌راو شیعه و نه‌یش ئێران وه‌وجووره ک هه‌قێیانه،
نه‌دخڕنه‌یان وه خوه‌یان، ئاخین و داخینمه ئه‌ڔا بیس و دو هزار شه‌هید بێ‌سه‌ر و
شوون ئی قه‌وم گه‌ورا و هه‌میشه بێکه‌س کورده.
-         سپاس
له هام‌خه‌میتان، گشتێ دزانن ک دوکتور ره‌حیم فه‌رهه‌مه‌ند، نامێگه ناسریاگ ده جمێشت
کوردی.
دوکتور، هه له سه‌را، هه‌ر وه‌و چوونه ک عه‌ڵایق
خوه‌ێ وه‌ جم‌و‌جووله‌یل لا‌ وه‌ خه‌ڵک ده نام ئێران هیشتگه‌سه‌و  ده لای تره‌وه 
جگه‌جگه ره‌نگ و بوو کوردایه‌تی و ئێجتماعی فره‌ترێ داگه وه جمیانه‌یله‌ی
خوه‌ێ.
ئێسه‌یش ئه‌وی، یه سێ چوار ده‌هه‌سه ک خوه‌ی
ده‌ربڕییه له بیر و بیڕگه‌یل ئیدئولوژیک و فێشتر وه‌ر کردگه وه کاره‌یل ئێجتماعی و
سیاسی وه‌رد یه‌كتری، ئه‌وه‌یش ئه‌ڕا کورد و فره‌تر له گشتێ بنیات‌ناین و نه‌هاد‌سازی،
چ وه بنه‌ڕا ناین و چ وه به‌شداری ده ئه‌وانه‌ی ک هه‌ن و بینه.
تازه‌ترین کارێ
راسه؟
:وه‌ر ژه هه‌ر باسێ، بایه‌سه ویرێ بکه‌یمن
له موهه‌ندس ئه‌ده‌ب نه‌مر، له بنه‌ڕانه‌ره‌یل ئی به‌ره، به‌ڵێ، هه‌ر چه‌ن م خوه‌م
عاده‌ت نییه ک وه‌زم خوه‌م بده‌م و تاریف له خوه‌م بژنه‌وم، خاسه بویشم ک پانزه ساڵ
وه‌ر ژه یه، ئیمه ئه‌ڕا یه ک ئنرژیمان په‌رکه‌نه نه‌که‌یمنه مل چشته‌یل گه‌پ گه‌پ
ک تاکمه‌گله‌ی له‌ێیانیش، ده وه‌ره‌قه‌ت ئیمه نییه ک گل و پلێیان بکه‌یمن و چوون‌چشتێ
سان گاورایێگه ده وه‌ر پای گشت، پانزه‌ ساڵ پێش باس دامه‌زرانن جبهه‌ی موته‌حد
کورد (به‌ره‌ی یه‌کگرتووی کورد) کردیمن و بویشیمن وه ده‌وڵه‌ت ئێران ک جوور هه‌ر وڵاتوه‌ند
ئێرانی، ئیمه‌یش دخوازیمن جوور یه‌ک نه‌هاد مه‌ده‌نی ناسنامه‌دار، به‌شداری بکه‌یمن
ده پروسه‌ی هه‌ق‌خوازی گه‌ل و هووزه‌یل ئێرانی و ئستحقاق یه‌یش دیریمن، هه‌م وه
هووی قانوون ئه‌ساسی و هه‌م ماف مروڤ، یە‌یش نە قسە‌ی ئەڵاجەویێگە نە‌یش کارێگە هه‌ڵه‌،
یە‌ هەق ئنسانی هەر ئایمێگە و هەق ئنسانی هەر ئێرانی.
ئێسەیش قسە‌ی تازە‌ی نەوتمە، ئی بانگە‌وازییە
هە لە شوون ئەو کار پانزە ساڵ پێشمانەسە باوجی وە شێوازێکی نووی ک دەسهەڵاتدارەیل
و کار وە دەسە‌یل ئێرانیش لە ئی خوازیارییە ک داخواز بەشێ لە چالاکەیل کوردە ک هەق
قانوونی خوەێیان دە چوارچووەی دو جناج ئسڵاح‌تەڵەب و ئوسووڵگەرا وە‌دی نە‌کردنە و
ئەو تەمەرکوزگە‌راییە ک دە دەوڵەمەنی و دەوڵەتمەندی هەسە دە حزبایەتی کەڵێن ئێرانی
دبیننەی، جوور چشتێ دخوازیمن مودیرییەت مەحەلی و یە‌ک جوور ناوچەگەرایی دە کارکرد
دەوڵەتەو، لە حزبایەتی  دە‌س وەێ بکەیمن
چوون وەیجوورە ک دیارە هەتا دۆمای ئنقڵابیش، هێمان ئێران گیروودەی بڕێ لە روانگایل
تەمەرکوزگەرایانەی (دەوڵەت واحد - مللەت واحدە) و نەتوانستگە لەی پەچیە و هسارە ئەڵفڕێ
و یەکلای خوەێ بکەێ.
-ئەڕا دە چوارچووە‌ی جبهە‌ی موتەحد، شوونگری
کارتان نەکەن
:ئەوە بنیاتێگە و کار خوەێ دکەێ، مەبەست م لە‌ێ
کارە تەمام کردن ئەو ئارزوو پانزە ساڵ پێشمانە بی ک بڕێ لە دڵسووزەیل کوردستانات
هاتن دە تێهران دە دەور یەکتری جەمەو بیمن و وتیمن حزبێک وە نام (حزب ئاشتی) و یا
(ئازادی) بنەڕا بنیمن، لە سەرەتای ساڵ 1380 هه‌تاوی یانێ نزیکه‌ی بیس ساڵ وەر ژە یە،
ئی پێشنێیارە دایمن وزارەت کشوەر ک هیچ کامەیان پەسەنیە نەگرتن و دانەمان دە نام هیچ،
ئەڕا چە؟ خوەمانیش نەفامستیمن.
-ئمجا چە؟
: ئمجا چوار ساڵ ئەو دۆمای ئەوە زیندە‌یاد
موهەندس ئەدەب دە مەجڵس شەشم ئێران بی وە نوێنەر سنە و کوردستان و وەختێ ک ئەڕا سەرداین
چگ وە کوردستان، بڕێ پێشنێیار دان وەێ ک ئەڕا کە‌م کردن شکاف نامەین دەوڵەت و مەردم،
فرەتر خەڵک کورد، حزبێ کوردی بنێ ئەویش ک پیاگ کوردەوارێ بی ئی ئیدە دە بان هەوا ئەڵقەپان
و شوونێ گرت و بی وە یە ک بڕێ لە کورد تێهران دە دەور خوەێ گردەو کرد  دۆمای جەڵەسەیل فرەیێگ شەورای تێهران ئەڕا ئی
کارە نریا و ئەسنامە و چارتێک دەرهاوردیمنە دەر.
- یە بی وە جبهە؟
:ئا، چوون وتن ک حزب، موجەوز دخوازێ و هادەێ
دوارە بکەفیمنە نام گیچەڵ قاقەزوازی و هیچمان وە هیچ نەبێ، وتیمن چە بکەیمن و چە نەکەیمن؟
ک ئاخرێ وتن دامەزرانن جبهە، هیچ چشتێ نەدخوازێ، ئەڕا یە نامێ نایمن (جبهە‌ی موتەحد
کورد)
- داهاتووی ئی کارتانه ده بانان وه چه دبینن؟
: وه‌یجووره ک م دیمه ده ئی ساڵه‌یله ئنرژی
فره‌یێگ له ئیمه ته‌ڵه‌فیاگه وه ول، ئه‌ڕا یه بویشیمن ئیمه‌یش هه‌ق داشتن موجه‌وز
ئه‌ڔا حزبێ دیریمن، داشتن حزبێ ناسنامه‌دار، گشتێ له‌مان ئه‌وڕه‌سنێ ک مه‌به‌سته‌یل
ئیمه، ئارمانجه‌یل ئیمه روون و رووشن ببینن و دی وه رووی زه‌ین و زه‌ینییه‌تی خوه‌ێیان
ده مل ئیمه قزاوه‌ت نه‌که‌ن، هه یه دبێگه چین خه‌یرێ ک ئیمه‌یش وه هێمنی و ئاسایێشت
شوون خزمه‌ته‌یله‌مان وه گه‌ل کورد بگریمن، یه‌یش ئه‌ڔا ئه‌وان خاسه چوون هه‌رچێگه
ببێ ئاخرێ کورد، لاوه‌که‌مێ ده له سه‌د شاروه‌ند تێهرانی و بان بیس له سه‌د وڵاتوه‌نده‌یل
ئێرانییه و یه‌مه ک ئیمه دخوازیمن جه‌ور ده‌وڵه‌ت و بار ئه‌وان و پووک په‌تی، وه
کووڵ خوه‌مان بکیشیمن، بایه‌سه ئه‌وانیش بن باڵمان بگرن تا وه قه‌وڵ فارسه‌یله وتنی:
دست در دست هم دهیم به مهر
میهن خود را کنیم آباد
بیلا به‌شێ له‌ی مه‌ینه‌ته‌یله بنرێ وه پووق
مل ئیمه، یه‌یش گه‌ن؟
- ئه‌ڕا ئێقه پامل دبن؟
: چوون باوڕ دیریمن وه کار مه‌ده‌نی و دخوازیمن
وه به‌ش خوه‌مان، به‌شێ و ده‌سێگ داشتووبیمن ده پروسه‌ی مه‌ده‌نی کردن ئێران و تێهران
و ئی به‌شه له جه‌معییه‌‌ت تێهرانه و ئێرانه بجمنیمن ده ئی رێگه.
-قسه‌یل ئاخرسه‌رتان؟
: نه‌دزانم وه چ زوانێ بابه‌د بقیڕنیمن ک
برا، ک خوه‌شکه، هووز ده‌سهه‌ڵاتداره‌یل ئیمه هه‌ڕه‌شه و مه‌ترسی ئه‌ڕا برا و خوه‌شکه‌یل
خوه‌مان نییمن، هه وه‌ زوان ساده‌ی کوردیاتی وتم ک ببێگه سه‌نه‌دێ بمینێ ئه‌ڕا
بانان.
ئیمه یه ئه‌ڵهاتگ له بوروکراسی کاس و وڕ
ئداری دزانیمنه‌ی، نه له زات ئێرانی ک دزانیمن ریشگ ده شێعر حافز و سه‌عدی و مه‌وله‌وی
دیرێ ک ده‌رس ئنسانیه‌ت دانه و دده‌ن وه گشت ئایمه‌یل چ ئێرانی و چ بغه‌یران، هه‌ر
چه‌ن ک به‌س و په‌یوه‌ن ئه‌وان هه وه زوانه و ئه‌وه‌یش زوان فارسی.
دخوازم له‌ێیان ک وه قسه‌ی ئێمام عه‌لی، ئایم
سه‌رده‌م خوه‌ێیان ببن، باوڕ بکه‌ن ک ئیمه وه‌رد زه‌مانه گوڕیایمن ئه‌وانیش فره‌تر
له یه، دیدگا و نووڕنستن خوه‌ێیان بگوڕنن و وه چه‌م فه‌رهه‌نگی و ئێجتماعی و سیاسی
بنووڕن وه ئیمه و کاره‌یله‌مان و رخنه گرتنه‌یله‌مان نه وه چاو پڕهه‌زینه‌ی ئه‌منیه‌تی.
یه ک ئیمه وه ده‌م خوه‌مان دویشیمن و وه پای
خوه‌مان هاتیمنه ک جه‌‌واز بگریمن یه خۆ خاسه ئه‌ڔا گشت، ئیمه وه‌ی زووه‌یله
داخواز جه‌واز کردنه‌مان دده‌یمن وه کومیسیوون ماده‌ی
(10) ده ئه‌حزاب ده وزاره‌ت کشوه‌ر تا رێ
تازه‌ی واز بکه‌یمن و ئاسووه‌یل نوویێ بچه‌کنیمن هه‌م ده وه‌ر ئه‌و وه‌ر خوه‌مان و
هه‌م ده‌وڵه‌ت، هیواداریمن ئی کونای هێمی و رزگارییه، که‌سێ وه ول، نه‌گرێگه‌ی وه
قوڕ و خه‌ڔگ و ئی کووره‌رێیه‌یش کووره‌و نه‌که‌ێ.
ده حزبه، ئیمه چه‌ن نوێنه‌ر ئه‌دوار پارلمان
ئێران دیریمن و چه‌ن مودیر و چالاکوان ک گشتێ وه کار مه‌ده‌نی باوڕ دیرن.
له‌ێیان دخوازیمن ئی چشته‌یله له زه‌ین خوه‌ێیان
بسڕنه‌و:
-هه‌ر که‌س وتگه کورد ته‌جزیه‌خوازه، نه
کورد دناسێ و نه ئێسا و ئه‌وسا له یه‌که‌و دکه‌ێ و هێمان گیر کردگه ده ده‌وره‌ی رژیم
په‌هڵه‌وی، ئه‌وانه خوه‌ێیان مێژوو ئێران نه‌دناسن، چوون ئه‌ر هیردوه ببیمن له تاریخ
ئێران بایه‌د بویشیمن ک هیچ وه‌ختێ کورد ته‌جزیه ئێران نه‌کردگه خۆ هیچ، ئیمه‌ی
کورد تواێ زوانمان زڕ ببێ ک یه حکوومه‌ته‌یل بینه ک ئێران ته‌جزیه کردنه ک
کوردستان ئێرانی دانانه و نه‌توانستنه ئی خه‌ڵکه ک هێمان ده عه‌فرین سووریه‌یش نام
مه‌یدانه‌ی دنێ نه‌ورووز و موجه‌سمه‌ی کاوه‌ی ئاسنگه‌ر و حه‌زره‌ت زه‌رتوشت دنێ،
ده مه‌کته‌بخانه‌یله‌ی حه‌ڵه‌ب سووریه حافز و سه‌عدی و جامی دخوه‌نێ و ده خانقایله‌ی
سوڵه‌یمانییه جامی و مه‌ولانا و ...و ده جزیره و بوتان تورکیه‌یش مه‌لای جزیری دیاێ
شێعر حافز ته‌زمین دکه‌ێ و جگه‌رخوێن خوه‌ێ وه کوڕ روسته‌م و گوده‌رز دناسنێ و
شوان‌په‌روه‌ر و شاریبانیش  هاوار یه دکه‌ێ،
ده مه‌هاباد هێمن شاعر وه ده‌نگه به‌رزه‌ی مه‌وله‌وی دقیڕنێ ک شیوه‌نه‌گه‌ی شیوه‌ن
ئینسانییه، فره سته‌مه ک هه‌ر چێ بیاێگه ته‌ک بده‌ێگه نواتر هه ده‌ڵه‌کێ بده‌نه دۆماتر.
٢- ئیمه دخوازیمن ئی هه‌ڵه و زه‌عف خوه‌مانه
لابوه‌ێمن و فره‌تر و وه‌و جووره ک هه‌سیمن خوه‌مان وه هام‌وه‌ته‌نه‌یل ئێرانیمان
بناسنیمن
٣- ئه‌و هه‌ڵه‌په‌ڵه ره‌فتار کردنه‌یله ک هن
زات ره‌فتار ئنقڵابیین، ئێسه ده ده‌هه‌ی چوارم ئنقڵاب نه‌بایه‌د بگریمنه‌ێیانه وه‌ر
چاو و رێکار ئمڕووژینێ نیین، له‌ێ‌لاویش نه‌وه‌پوخته ره‌فتار کردن ئیمه‌ی کوردیش
خاس نه‌بییه و ئێسه نه‌ماگه‌سه‌ێ.
-له‌ی هساوه ئێسه هیوادارن ک جه‌واز حزبێ
قانوونی بسینن
:فره هیوادارم، چوون ئیمه نووڕستنمان ها وه‌ر
ئه‌و نام ئێران نه ده‌ره‌وه‌ی وڵات، ئیمه دخوازیمن ک کێشه‌یل و قه‌یڕانه‌یل کورد
ده نام ئێران وه ده‌س ئیمه‌ز ئێرانی چاره‌سه‌ر بکرێ، حه‌تا ئه‌وانه‌ ک ئه‌وسا کل
چه‌مێ وه ده‌ر داشتن له ته‌جروبه‌ی تیه‌ڵ و ژیه‌ر کورد ده سووریه و باسه‌یلێ ک
ترامپ و پووتین و ئه‌ردوغان هاوردن وه پێش، ده‌رس ئه‌وگرتنه و ئه‌گه‌ر ئی که‌له وه
روومان نه‌وه‌سرێ و خواز خوه‌مان له رێگای حزبێگ جه‌وازدار  ته‌ڵاو بکه‌یمن، ئیمه‌یش دبیمنه مه‌تڵاوداره‌یل
خاس و راسێ ک نزاره‌ت کومیسیوون ماده‌ی ده ئه‌حزاب قه‌بووڵ کردیمنه، یه‌یش گه‌ن؟
-ئیمه‌یش ده‌س‌ده‌ماخر ئه‌ڕاتان ئارزوو جه‌واز
حزبێک سیاسی ده‌ ئێران دکه‌یمن، ئوو هیواداریمن ک وه‌ی زووه‌یله بتوانیمن ده ده‌فته‌ر  حزبێگێ کوردی ده تێهران، وه‌ردتان وت‌وێژێ دریژ
داشتووبیمن.
:به‌رده‌وام بمینن، منیش هیوادارم وه‌ر ژه
مردنم ببینم ک گشت ئێران و ئێرانییه‌یل فره‌تر له یه وه هام‌دڵی و هام‌زوانی وه‌رد
یه‌کتری ره‌سینه و ژیانێ پڕتر له ئاسایێشت وه‌ل یه کا دیرن.
